Jesú camajare to bairo na cʉ̃ ca-buioro bero Galilea yepapʉre ca-ani teñawĩ.
Judea yepapʉre cá-aágaquẽmi mai topʉ ca-ãna judío maja cʉ̃ na ca-jĩagaro maca.
Ti paʉ ca-ano judío maja na ñicʉ jãa wiiriacã camaja máni paʉpʉ na ca-aninucuñariquere tʉgooña ʉjagarã cá-ámá.
To bairi ti boje rʉmʉ ca-aniparo jʉgoyeacã Jesú bairã oco bairo cʉ̃ ca-ĩiwã:
—Atopʉ tuaquẽja.
Judeapʉ aácʉja,
topʉ macana mʉre ca-tʉjoorã quena mʉ cá-áti iñoorijere na tʉjʉato ĩi.
Nii apeye uniere cá-áti majii ucʉ̃ aperã na ca-tʉjʉrona ácʉmi,
camaja yʉre na majiato ĩi.
Ca-yajioropʉ áti iñooquetiboʉmi.
Mʉa cá-áti iñoʉ mʉ ãcʉ̃.
To bairi camaja nipetirã mʉre na majiato ĩi,
baujaro áti iñoʉja camaja capaarã na ca-tʉjʉ jooropʉ,
ca-ĩiwã.
Cʉ̃ bairã anibana quena,
“Dio cʉ̃ ca-jooricʉ ãmi Jesú,”
cʉ̃ ca-ĩi nʉcʉbʉgoquẽma.
To bairi oco bairo na ca-ĩiwĩ Jesú:
—Noo yʉ ca-booro yʉ aá majiquẽe.
Yʉ Pacʉ rooro yʉ ca-tamuopere rotiquẽemi mai.
Mʉja maca noo mʉja ca-booro mʉja aá maji.
Ati yepa macana Diore ca-apiʉjaquẽna mʉjaare tʉjʉtee majiquẽema.
Yʉ macare yʉ tʉjʉteebʉjama,
“Caroorije cá-ána mʉja ãa,”
na yʉ ca-ĩrije jʉgori.
Mʉja jetona boje rʉmʉre tʉjʉrãja.
Topʉ yʉ cá-aápa paʉ majuu aniquẽe mai.
To bairi yʉ aáquẽe yʉa,
ca-ĩiwĩ Jesú.
To bairo na ĩi,
Galileapʉna ca-tuacõawĩ.
To bairi cʉ̃ bairã Jerusalén'pʉ boje rʉmʉ ca-tʉjʉrã aáma.
Na beropʉ Jesú quena boje rʉmʉ recomacapʉ ca-ani nutuati paʉpʉ cá-aámi.
Camaja capaarã cʉ̃ na ca-tʉjʉ jooropʉ cá-aáquẽmi paro.
Cʉ̃re na ca-tʉjʉ majiqueti paʉ maca cá-aámi.
To bairi ti boje rʉmʉ ca-ano judío maja ʉparã Jesúre macarã,
“Jõo ca-aniepaʉate ¿noopʉ cʉ̃ anicʉtí?”
ca-ĩiñuparã.
Topʉ ca-ãna paarãacã camaja Jesú cʉ̃ ca-aniere ca-ame ĩi wada netowã.
“Caroaʉ ãmi,”
cʉ̃ ca-ĩiñuparã jicãarã.
Aperã maca,
“Caroaʉ me ãmi.
Camaja na ca-tʉgooña mawijioro cá-áti paii ãmi,”
ca-ĩiñuparã.
To bairi judío maja ʉparãre na uwirã nipetirã na ca-apijoropʉ,
“Caroaʉ ãmi Jesú,”
ca-ĩi wadaquẽma.
Jerusalén'pʉ boje rʉmʉ recomaca ca-ani atí paʉpʉ Jesú Dio wiipʉ jãa,
camajare na ca-buio jʉgowĩ.
Cʉ̃ ca-buiorijere apirã judío maja ʉparã ca-api acʉacoama.
—Ani ca-buequetacʉ anibacʉ quena ¿dope bairo to cõo cʉ̃ majití?
ca-ĩiwã.
To bairi Jesú na ca-ĩiwĩ:
—Yʉ ca-buiorije yʉ ye me ãa.
Yʉ Pacʉ,
yʉre ca-jooricʉ ye macaje maca ãa.
Noo Dio cʉ̃ ca-boorije cá-átigaʉ ucʉ̃ yʉ ca-buiorijere,
“Cariapena ãa,”
ĩi majigʉmi.
“Dio cʉ̃ ca-rotiro mena buiomi.
Cʉ̃ majuuna cʉ̃ ca-booro mena buioquẽemi,”
ĩi majigʉmi.
Jicãʉ cʉ̃ majuuna cʉ̃ ca-booro camajare buioʉ,
yʉre na nʉcʉbʉgoato ĩina to bairona buiomi.
Apeĩ Dio cʉ̃ ca-rotiro mena ca-buioʉ maca camaja Diore na nʉcʉbʉgoato ĩi buiomi.
To bairo cá-ácʉ cariape buiomi.
Ca-ĩitoquẽcʉ ãmi.
Dio cʉ̃ ca-rotiriquere mʉjaare ca-jooyupi Moisé tirʉmʉpʉ macacʉ.
To bairo cʉ̃ ca-joobato quena jicãʉ maca tie Dio cʉ̃ ca-rotiriquere mʉja átiquẽe.
To bairi ¿nope ĩirã yʉre mʉja jĩagatí?
na ca-ĩiwĩ Jesú.
To bairo cʉ̃ ca-ĩiro oco bairo cʉ̃ ca-ĩiwã:
—¿Noa mʉre na jĩagatí?
Wãtire ca-cʉgoʉ mʉ ãcʉ̃,
cʉ̃ ca-ĩiwã.
Jesú na ca-ĩiwĩ:
—Sábado,
yerijãrica rʉmʉ ca-ano cá-aá majiquẽcʉre cʉ̃ cá-aá majiro yʉ tʉjʉ acʉarã yʉre mʉja jĩaga.
¿Ñeere ĩirã mʉja acʉatí?
Moisé circuncisión átajere mʉja cá-áti rotiyupi.
To bairo Moisé cʉ̃ ca-rotirije jʉgoye mʉja ñicʉ jãa nemoona to bairo cá-áti jʉgo ájupa.
Ape paʉra mʉja punaa na ca-buiari rʉmʉ bero jicã semana cõo sábado anigaro.
To bairi Moisé cʉ̃ ca-rotiriquere cõoricaro átigarã circuncisión mʉja áa mʉja punaare sábado ca-anibato quena.
To bairo átibana quena sábado ca-ano jicãʉre cʉ̃ riaye yʉ ca-netooro tʉjʉrã ¿ñeere ĩirã yʉre mʉja tʉjʉ punijinití?
Yʉ ca-aniecʉtiere majiquetibana quena,
“Ñuuquẽemi,”
yʉre ĩi tʉgooñaqueticõaña.
Caroaro majirãpʉ yʉ ca-aniere caroaro mʉja ĩi majigarã,
na ca-ĩiwĩ Jesú.